Bucharest International Film Festival primește medalia Custodele Coroanei Române
În seara de luni, 11 martie 2024, la Castelul Regal Peleș, Majestatea Sa Margareta Custodele Coroanei a conferit, în Holul de Onoare, decorații regale mai multor personalități și instituții din România și din străinătate.
Alături de Majestatea Sa au fost prezenți Alteța Sa Regală Principele Radu și Alteța Sa Regală Principesa Sofia.
Medalia Custodele Coroanei Române a fost conferită Festivalului Internațional de Film București (BIFF), cu următoarea motivație: "La împlinirea a două decenii de la fondare, pentru palmaresul impresionant al creațiilor cinematografice aduse în fața publicului din România și încurajate prin premiile oferite, care îmbogățesc patrimoniul cultural al țării noastre. Pentru că prin sistemul său de organizare contribuie la cunoașterea autorilor, regizorilor, scenariștilor și actorilor români, pe marile ecrane din întreaga lume, și pentru punerea în valoare în cadrul festivalului a unor importante capodopere ale cinematografiei clasice românești salvate de la uitare." Medalia a fost primită de către Dana Dimitriu-Chelba, directorul Festivalului.
Medalia "Custodele Coroanei române" este o medalie de merit, create în 2012. Ea poate fi acordată persoanelor cu realizări ieșite din comun în România, în domeniile social, ecologic, al dezvoltării durabile, în științe și arte, precum și pentru performanțe excepționale în diverse profesii și meșteșuguri și poate fi decernată către un maxim de 200 de persoane în viață, inclusiv organizații.
BIFF este singurul festival de film internațional din București care a inițiat secțiunea de documentar și film istoric pentru a onora Centenarul Regele Mihai din 2021, la 100 de ani de la naștere.